Kummenti ta' introduzzjoni Kif tafu jiena ossessjonat bl-unità. Kelli din l-ossessjoni fl-aħħar Kunsill Ewropew iżda fil-fatt ilha miegħi mill-ewwel jiem tal-ħidma tiegħi fi Brussell. Għalhekk irrifjutajt l-idea li l-Greċja titneħħa miż-żona tal-euro fl-2015. Għal din ir-raġuni wkoll insistejt fuq pożizzjoni komuni tal-UE rigward ir-Russja waqt il-kunflitt fl-Ukrajna. Għal ħafna xhur kont qed nibni qbil fost is-27, sabiex nagħti argumenti lill-Prim Ministru Cameron biex jibqa' fl-UE, minkejja li dan fisser li kull wieħed mis-27 kellhom jagħmlu sagrifiċċju. Sfortunatament, dan ma kienx biżżejjed għall-Brittaniċi. Wara l-Brexit, jiena ħdimt biex noħloq unità bejn is-27 fin-negozjati mar-Renju Unit. Aħna wrejna wkoll, waqt l-aħħar Kunsill Ewropew, li ħadd ma jista' jaqsam lis-27 f'dawn in-negozjati. L-istinkar għall-unità huwa wkoll ir-raġuni ewlenija għalfejn inħolqot l-Aġenda tal-Mexxejja. Il-Ġimgħa li għaddiet il-mexxejja kollha qablu li l-prijorità għalihom hija l-unità fost is-27. Dan kien espress b'mod magħqud. Mill-bidu nett ilħaqna fehim sħiħ rigward din il-kwistjoni l-aktar importanti għalija. L-Aġenda tal-Mexxejja xejnet is-suppożizzjoni perikoluża li flimkien nistgħu biss nibqgħu fejn aħna, u li nistgħu nimxu 'l quddiem biss meta ninqasmu. Din hija dwar ir-rikonċiljazzjoni tad-dinamiżmu u l-unità. Dwar li nkunu ambizzjużi u nibqgħu flimkien fl-istess ħin. Naturalment dan ma jeskludix il-kooperazzjoni msaħħa bħala l-aħħar għażla, miftuħa għal kulħadd, u f'konformità mat-Trattati. L-intenzjoni tiegħi hija li nibnu fuq dak li jgħaqqad, mhux fuq dak li jaqsam. Iżda dan ma jfissirx li ma għandniex naffaċċjaw b'kuraġġ l-isfidi li huma, jew li jistgħu jkunu diviżivi, sabiex insibu soluzzjonijiet komuni għalihom. Ser insemmi biss il-migrazzjoni, l-UEM u l-Brexit. Fir-rigward tal-kriżi tal-migrazzjoni, jiena appellajt mill-bidu nett biex nibnu r-rispons tal-Ewropa fuq x'jgħaqqadna: dwar il-protezzjoni tal-fruntieri esterni tagħna. Dan għamiltu ta' spiss filwaqt li kont konxju li hemm ukoll ideat li jpoġġu lil stati membri f'kunflitt permanenti. Kwistjoni bħal din hija r-rilokazzjoni, b'mod aktar speċifiku: il-kwoti mandatorji. Rigward din il-kwistjoni huwa improbabbli li jintlaħaq kunsens illum, bl-istess mod kif kien improbabbli ħafna xhur ilu. Iżda xorta nara ċans reali ta' qbil sħiħ sa Ġunju dwar suġġetti bħal: il-protezzjoni tal-fruntieri esterni, appoġġ deċiżiv għal pajjiżi fuq il-fruntiera, jiġifieri l-Italja, il-Greċja, Spanja, il-Bulgarija, strateġija rigward l-Afrika u appoġġ adegwat għal organizzazzjonijiet internazzjonali li jgħinu lir-refuġjati u lill-migranti (UNHCR, IOM u l-Programm Dinji tal-Ikel), l-amministrazzjoni Ewropea dwar il-politika tar-ritorn u r-riammissjoni, kif ukoll ħafna mill-elementi tar-riforma ta' Dublin. Jekk inkunu tassew effettivi rigward dawn is-suġġetti, inkunu qrib soluzzjoni dejjiema għall-kriżi tal-migrazzjoni. Rigward ir-riforma tal-UEM, wara l-pubblikazzjoni tar-Rapport tal-Ħames Presidenzi, ħadd ma għandu dubju dwar xi rridu nagħmlu. Kollox huwa ċar daqs il-kristall. Il-problema hija l-interessi konfliġġenti tal-istati membri. Wieħed mill-ewwel effetti tal-Aġenda tal-Mexxejja huwa l-qbil li jinstabu soluzzjonijiet potenzjali fil-futur l-iżjed qarib possibbli minkejja dawn id-differenzi. Jiena ser nagħmel dak kollu possibbli fis-setgħa tiegħi biex nieħu l-ewwel passi tassew konkreti, sa Ġunju, sabiex jiġi stabbilit il-Fond Monetarju Ewropew u biex tissaħħaħ l-istabbiltà tal-Unjoni Bankarja. Għadni nemmen li dan huwa possibbli. F'Ġunju ser joħroġ ċar jekk iniex ottimist li ma tfejqux. Iżda llum nista' nwegħidkom ħaġa waħda biss. Jekk ma nilħqux qbil sa Ġunju, ser ngħid eżatt għalfejn ma kienx possibbli, u min kien responsabbli. Rigward in-negozjati tal-Brexit, irnexxielna nibnu u nżommu l-unità fost is-27. Iżda għad fadal l-aktar test tal-istress iebes quddiemna. Jekk ma negħlbuhx, inkunu tlifna fin-negozjati. Jeħtieġ li nżommu l-unità tagħna irrispettivament mid-direzzjoni tat-taħditiet. L-UE ser tkun tista' taffronta kull xenarju dejjem jekk ma nkunux maqsumin. Iżda fil-fatt huwa f'idejn Londra kif ser jintemm dan: bi qbil tajjeb, bla qbil jew il-Brexit ma sseħħx. Iżda f'kull wieħed minn dawn ix-xenarji ser nipproteġu l-interess komuni tagħna biss billi nkunu flimkien. Aħna ser inkomplu nfittxu l-aħjar mod kif l-Ewropa tkun magħquda, solidari u sovrana. It-tfittxija tagħna għandha tkun akkumpanjata minn riflessjoni kostanti u profonda dwar l-essenza tal-komunità tagħna. Nixtieq ngħaddi xi kummenti dwar tlieta mid-dimensjonijiet tagħha. L-ewwel nett. Aħna komunità territorjali, li jfisser li għandna territorju komuni u fruntieri esterni komuni. Id-dmir tagħna huwa li nipproteġuhom. Il-kriżi tal-migrazzjoni għamlitna konxji, bis-sħiħ, dwar il-ħtieġa li nibnu mill-ġdid kontroll effettiv tal-fruntieri esterni tagħna, filwaqt li l-imġiba aggressiva ta' ċerti pajjiżi terzi, u d-destabbilizzazzjoni madwar l-Ewropa, għamlitna konxji mill-ħtieġa li niddefendu t-territorju tagħna. Għal din ir-raġuni rridu nniedu PESCO (Kooperazzjoni Strutturata Permanenti dwar id-difiża) sal-aħħar ta' din is-sena. Sabiex nipproteġu l-fruntieri esterni tagħna, jeħtieġ li nibnu mudell ta' finanzjament sostenibbli u effiċjenti fuq skala akbar minn qatt qabel. Dan għandu jsir parti mid-diskussjonijiet tagħna dwar il-QFP futur. It-tieni nett. Aħna komunità kulturali, li ma jfissirx li aħna aħjar jew agħar, iżda sempliċiment differenti mid-dinja ta' barra. Il-ftuħ tagħna u t-tolleranza ma jistgħux ifissru li ma nipproteġux il-wirt tagħna. Għandna d-dritt u l-obbligu li nieħdu ħsieb dak li jiddistingwina minn kulturi oħra, mhux biex ikunu kontra xi ħadd, iżda biex inkunu dak li aħna. Mingħajr sentiment ta' superjorità, iżda b'sentiment ta' kburija ġġustifikata. Niftakar f'hashtag tajba ħafna minn wieħed mill-mexxejja tagħna, li tgħid: I am European and I am proud. Għalhekk, l-ewwel punt fuq l-Aġenda tal-Mexxejja għal-laqgħa tagħna f'Gothenburg f'Novembru huwa l-kultura u l-edukazzjoni. It-tielet nett. Aħna komunità politika. Wasal iż-żmien li nġeddu l-wegħdiet tagħna f'isem il-valuri politiċi tagħna mnaqqxa fl-artiklu 2 tat-Trattat dwar l-Unjoni Ewropea. Ippermettuli nikkwota: L-Unjoni hija bbażata fuq il-valuri tar-rispett għad-dinjità tal-bniedem, il-libertà, id-demokrazija, l-ugwaljanza, l-istat tad-dritt u r-rispett għad-drittijiet tal-bniedem, inklużi d-drittijiet ta' persuni li jagħmlu parti minn minoranzi Dawn il-valuri huma komuni għall-Istati Membri f'soċjetà fejn jipprevalu l-pluraliżmu, in-non-diskriminazzjoni, it-tolleranza, il-ġustizzja, is-solidarjetà u l-ugwaljanza bejn in-nisa u l-irġiel. Nixtieq infakkar lil dawk kollha fil-poter, lill-istati membri kollha, li meta ffirmajtu dan it-trattat, iffirmajtu wkoll dan l-artikolu. Jiġifieri jew tirrispettawh, jew inkella tgħidu b'mod ċar li tirrifjutawh, bil-konsegwenzi kollha li jġib miegħu dan il-fatt. Fl-aħħar nett, nixtieq nirreferi għal kwistjoni li huwa diffiċli li nevitaha ladarba ninsab fi Strasburgu, jiġifieri l-kompożizzjoni futura tal-Parlament Ewropew. Għal dan is-suġġett, ippjanajt Kunsill Ewropew speċjali fi Frar tas-sena d-dieħla. Bħalma tafu, jeħtieġ li nittrattaw dan is-suġġett minħabba l-Brexit kif ukoll minħabba d-demografija li qed tinbidel. Jiena nieħu bis-serjetà l-proposti kollha li tfaċċaw f'dan id-dibattitu, kollha huma interessanti u ideat favur l-Ewropa. Personalment nemmen li l-aktar soluzzjoni naturali tkun li nadottaw regola sempliċi: anqas pajjiżi, anqas mandati. Mhux talli hija prammatika u loġika, iżda wkoll dak li tistenna l-opinjoni pubblika. Bla dubju, soluzzjoni bħal din, bl-ebda mod ma xxejjen l-idea ta' listi transnazzjonali. Jiena konxju li din ser tkun id-deċiżjoni komuni tagħna, minħabba li l-Parlament ser jipproponi u jikkodeċidi dwar dan is-suġġett. Għalhekk nixtieqkom tikkunsidraw possibbiltà bħal din. Meta kont hawn f'Marzu ta' din is-sena, forsi tiftakru li fakkartkom fi proverbju: Jekk tridu tgħaġġlu, morru waħedkom. Jekk tridu tirnexxu, morru flimkien. Illum inħoss li għandna ċans reali li mmoru flimkien, 'il bogħod u aktar malajr. Nirringrazzjakom. Kummenti tal-għeluq Nixtieq biss niċċara xi nuqqas ta' ftehim. L-Aġenda tal-Mexxejja mhijiex verżjoni alternattiva għad-diskors dwar l-Istat tal-Unjoni, iżda hija pjan ta' kif ser tiġi organizzata l-ħidma tal-Kunsill Ewropew fis-sentejn li ġejjin. L-Aġenda tal-Mexxejja mhijiex dwar il-bidla fil-metodu tal-komunità, iżda hija tentattiv biex jitħaffu l-proċessi tad-deċiżjoni f'qafas ta' regoli vinkolanti, b'rispett għall-kompetenzi tal-istituzzjonijiet kollha, li jfisser ukoll ir-rispett għall-kompetenzi tal-Kunsill Ewropew. Skont it-Trattat, rigward il-kompożizzjoni tal-Parlament Ewropew, għandna naħdmu lejn soluzzjoni komuni, bejn din il-kamra u l-Kunsill Ewropew. Mhuwiex il-pjaċir jew l-ambizzjoni tagħna, iżda l-obbligu formali tagħna. U jien l-aħħar wieħed li nixtieq nikser it-Trattat u r-regoli tagħna. U bilħaqq, il-kompożizzjoni tal-Parlament Ewropew mhijiex ser tkun l-uniku suġġett tal-Kunsill Ewropew straordinarju fi Frar. Ser nittrattaw ukoll il-QFP. Personalment nikkunsidra l-QFP bħala parti saħansitra aktar importanti tal-laqgħa tagħna fi Frar. . Mhux il-Kunsill Ewropew kien dgħajjef fl-2014. Jean-Claude Juncker ġie elett b'26 vot kontra 2 voti fil-Kunsill Ewropew, filwaqt li fil-Parlament ġab 422 vot minn 729 vot, jiġifieri huwa faċli timmaġinaw is-sitwazzjoni li jkun aktar diffiċli għall-Spitzenkandidat rebbieħ li jirbaħ appoġġ suffiċjenti fil-Parlament Ewropew il-ġdid milli fil-Kunsill Ewropew.